CELEX: E2005P0003
Language: el
Date: 2005-04-12 00:00:00
Title: Προσφυγή της 12ης Απριλίου 2005 της εποπτεύουσας αρχής της ΕΖΕΣ κατά του Βασιλείου της Νορβηγίας (Υπόθεση E-3/05)

30.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 159/28
            
         Προσφυγή της 12ης Απριλίου 2005 της εποπτεύουσας αρχής της ΕΖΕΣ κατά του Βασιλείου της Νορβηγίας
   (Υπόθεση E-3/05)
   (2005/C 159/10)
   Στις 12 Απριλίου 2005 ασκήθηκε προσφυγή κατά του Βασιλείου της Νορβηγίας ενώπιον του Δικαστηρίου της ΕΖΕΣ εκ μέρους της εποπτεύουσας αρχής της ΕΖΕΣ, εκπροσωπούμενης από τον Niels Fenger και τον Arne Torsten Andersen, ενεργούντων ως εκπροσώπων της εποπτεύουσας αρχής της ΕΖΕΣ, 35, Rue Belliard, B-1040 Βρυξέλλες.
   Ο προσφεύγων ζητεί να προβεί το Δικαστήριο στα εξής:
   
               1.
            
            
               Να αποφασίσει ότι προβλέποντας απαίτηση κατοικίας στην κομητεία Finnmark ή σε επτά συγκεκριμένους δήμους της κομητείας Troms για το δικαίωμα συμπληρώματος οικογενειακών επιδομάτων στην κομητεία Finnmark, το Βασίλειο της Νορβηγίας δεν συμμορφώθηκε προς την υποχρέωση που υπέχει, σύμφωνα με το άρθρο 73 της πράξης που αναφέρεται στο σημείο 1 του παραρτήματος VI της συμφωνίας ΕΟΧ (Κανονισμός 1408/71/ΕΟΚ του Συμβουλίου της 14ης Ιουνίου 1971 περί εφαρμογής των συστημάτων κοινωνικής ασφαλίσεως στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητος), όπως προσαρμόστηκε στη συμφωνία ΕΟΧ με το πρωτόκολλο 1· ή, εναλλακτικά:
               Να αποφασίσει ότι προβλέποντας την εν λόγω απαίτηση κατοικίας, το Βασίλειο της Νορβηγίας δεν συμμορφώθηκε προς την υποχρέωση που υπέχει σύμφωνα με το άρθρο 7 παράγραφος 2 της πράξης που αναφέρεται στο σημείο 2 του παραρτήματος V (Κανονισμός 1612/68/ΕΟΚ της 15ης Οκτωβρίου 1968 περί της ελευθερίας διακινήσεως των εργαζομένων εντός της Κοινότητος), όπως προσαρμόστηκε στην συμφωνία ΕΟΧ με το πρωτόκολλο 1· και
            
         
               2.
            
            
               Να καταδικάσει το Βασίλειο της Νορβηγίας στα δικαστικά έξοδα.
            
         Νομικό πλαίσιο, πραγματικά περιστατικά και νομικοί ισχυρισμοί των οποίων γίνεται επίκληση προς στήριξη της προσφυγής:
   
               —
            
            
               Η υπόθεση αφορά περιφερειακό συμπλήρωμα σε νορβηγικά οικογενειακά επιδόματα, το οποίο χορηγείται σε πρόσωπα τα οποία έχουν την επιμέλεια παιδιών και κατοικούν στην συγκεκριμένη περιοχή.
            
         
               —
            
            
               Η νορβηγική νομοθεσία απαιτεί να κατοικεί ο δικαιούχος του συμπληρώματος στη συγκεκριμένη περιοχή μαζί με το παιδί του. Το συμπλήρωμα δεν εξαρτάται από τον τόπο της απασχόλησης του δικαιούχου.
            
         
               —
            
            
               Το άρθρο 29 EΟΧ προβλέπει τον συντονισμό των συστημάτων κοινωνικής ασφάλισης έτσι ώστε να εξασφαλίζεται η ελευθερία διακίνησης των μισθωτών και των μη μισθωτών εργαζομένων εντός του ΕΟΧ.
            
         
               —
            
            
               Το άρθρο 73 του κανονισμού 1408/71 θεσπίζει ότι ένας μισθωτός ή μη μισθωτός που υπόκειται στη νομοθεσία κράτους του ΕΟΧ και κατοικεί σε άλλο κράτος του ΕΟΧ δικαιούται τα οικογενειακά επιδόματα που προβλέπονται από το πρώτο κράτος ΕΟΧ σαν να κατοικούσε σε αυτό.
            
         
               —
            
            
               Το άρθρο 7 παράγραφος 2 του κανονισμού 1612/68 θεσπίζει ότι οι διακινούμενοι εργαζόμενοι απολαμβάνουν των ίδιων κοινωνικών πλεονεκτημάτων με τους ημεδαπούς εργαζομένους.